TRUBB ปลื้ม Q2 พลิกกำไร 120 ลบ. มั่นใจธุรกิจน้ำยางข้น-แปรรูป ดันผลงานปี 64 โตแกร่ง
TRUBB โชว์ไตรมาส 2/2564 พลิกกำไร 120 ลบ. เพิ่มขึ้น 316% มั่นใจการขยายกำลังการผลิตใหม่ในธุรกิจน้ำยางข้น-น้ำยางแปรรูป และธุรกิจเส้นด้ายยางยืด หนุนผลงานทั้งปีเติบโตอย่างแข็งแกร่งและยั่งยืนในอนาคต
TRUBB ปลื้ม Q2/64 พลิกกำไร 120 ลบ. เพิ่มขึ้น 316% มั่นใจธุรกิจน้ำยางข้น-น้ำยางแปรรูป ดันผลงานปี 64 โตแกร่ง
13 ส.ค. 2564

นายภัทรพล วงศาสุทธิกุล กรรมการผู้จัดการใหญ่ บริษัท ไทยรับเบอร์ลาเท็คซ์กรุ๊ป จำกัด (มหาชน) หรือ TRUBB เปิดเผยว่า ผลการดำเนินงานของกลุ่มบริษัทในไตรมาส 2/2564 มีรายได้รวม 2,246.82 ล้านบาท เพิ่มขึ้น 71.74% เทียบงวดเดียวกันของปีก่อน มีรายได้รวม 1,308.26 ล้านบาท มีกำไรสุทธิ 119.59 ล้านบาท เพิ่มขึ้น 315.52% เทียบงวดเดียวกันของปีก่อนขาดทุนสุทธิ 55.49 ล้านบาท โดยได้รับปัจจัยหนุนยอดขายน้ำยางข้น และธุรกิจเส้นด้ายยางยืด รวมถึงการรับรู้รายได้จากธุรกิจถุงมือยาง ที่เติบโตอย่างมีนัยสำคัญตามดีมานด์ที่สูงขึ้น ท่ามกลางการระบาดไวรัสโควิด-19 และสงครามทางการค้าระหว่างสหรัฐอเมริกาและจีนที่ยังไม่สิ้นสุด
“ปริมาณการขายเพิ่มขึ้นจากเมื่อเปรียบเทียบราคายางพารา โดยราคายางปรับตัวขึ้น จาก 40.56 บาทต่อกิโลกรัมในปี 2563 เป็น 58.33 บาทต่อกิโลกรัมในปี 2564″ นายภัทรพล กล่าว
ขณะที่ผลการดำเนินงานในงวด 6 เดือนแรกของปี 2564 มีรายได้รวม 4,496.78 ล้านบาท เพิ่มขึ้น 52.56% เทียบงวดเดียวกันของปีก่อน มีรายได้รวม 2,947.51 ล้านบาท มีกำไรสุทธิ 252.50 ล้านบาท เพิ่มขึ้น 1,243.09% เทียบงวดเดียวกันของปีก่อนมีกำไรสุทธิ 18.80 ล้านบาท
ส่วนของอัตรากำไรขั้นต้นในไตรมาส 2/2564 ปรับตัวดีขึ้นมาอยู่ที่ระดับ 17.1% จากปีที่ผ่านมาอยู่ที่ 5.4% จากแนวโน้มราคายางที่อยู่ในระดับสูง
ด้านกรรมการผู้จัดการใหญ่ TRUBB มั่นใจว่าแนวโน้มรายได้ของกลุ่มบริษัทในปีนี้จะเติบโตอย่างก้าวกระโดด จากการขยายกำลังการผลิตใหม่ในธุรกิจน้ำยางข้น-น้ำยางแปรรูป และธุรกิจเส้นด้ายยางยืด รวมถึงการรับรู้รายได้จากธุรกิจถุงมือยาง เพื่อรองรับออเดอร์ลูกค้าที่มีเข้ามาเป็นจำนวนมาก ซึ่งจะช่วยสนับธุรกิจธุรกิจเติบโตอย่างแข็งแกร่งและยั่งยืนในอนาคต